CELEX: C2004/217/42
Language: el
Date: 2004-08-28 00:00:00
Title: Υπόθεση Τ-189/04: Προσφυγή του Christian van der Haegen κατά της Ευρωπαϊκής Οικονομικής και Κοινωνικής Επιτροπής, η οποία ασκήθηκε στις 24 Μαΐου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/23
            
         Προσφυγή του Christian van der Haegen κατά της Ευρωπαϊκής Οικονομικής και Κοινωνικής Επιτροπής, η οποία ασκήθηκε στις 24 Μαΐου 2004
   (Υπόθεση Τ-189/04)
   (2004/C 217/42)
   Γλώσσα διαδικασίας: η γαλλική
   Ο Christian van der Haegen, κάτοικος Βρυξελλών, εκπροσωπούμενος από τους Sébastien Orlandi, Albert Coolen, Jean-Noël Louis και Etienne Marchal, δικηγόρους, με τόπο επιδόσεων το Λουξεμβούργο, άσκησε στις 24 Μαΐου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Ευρωπαϊκής Οικονομικής και Κοινωνικής Επιτροπής.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της εξεταστικής επιτροπής του εσωτερικού διαγωνισμού CESE/C/02/03 να μην τον κάνει δεκτό στις δοκιμασίες του διαγωνισμού,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Σύμφωνα με την προκήρυξη του εν λόγω διαγωνισμού, προκειμένου να γίνει δεκτός στις δοκιμασίες, ο υποψήφιος έπρεπε, μεταξύ άλλων, να αποδείξει ότι έχει αποκτήσει σε κοινοτικά όργανα επαγγελματική εμπειρία πέντε ετών, εκ των οποίων τα τέσσερα τουλάχιστον στην Οικονομική και Κοινωνική Επιτροπή ή/και στην Επιτροπή των Περιφερειών. Για το πρώτο σκέλος του διαγωνισμού, στο οποίο ο προσφεύγων υπέβαλε την υποψηφιότητά του, απαιτούνταν επιπλέον, σύμφωνα με την προκήρυξη, τρία από τα έτη της συνολικής επαγγελματικής εμπειρίας να αφορούν καθήκοντα συναφή προς αυτά που προέβλεπε το σκέλος αυτό του διαγωνισμού.
   Ο προσφεύγων, ο οποίος διαθέτει πλούσια και ποικίλη επαγγελματική εμπειρία σε διάφορα κοινοτικά όργανα, ισχυρίζεται προς στήριξη της προσφυγής του ότι η προκήρυξη του διαγωνισμού είναι παράνομη και συνιστά παράβαση του άρθρου 27 του ΚΥΚ και των αρχών της ίσης μεταχειρίσεως και της απαγορεύσεως των διακρίσεων, διότι τίποτα δεν δικαιολογεί την απαίτηση η επαγγελματική εμπειρία να έχει αποκτηθεί αποκλειστικά στην Οικονομική και Κοινωνική Επιτροπή ή/και στην Επιτροπή των Περιφερειών, αποκλειομένης της εμπειρίας που αποκτήθηκε σε άλλα κοινοτικά όργανα.